Zuma-saak: ‘Parool is ook straf’Oudpres. Jacob Zuma. (Foto: PHILL MAGAKOE/AFP) Adv. Dali Mpofu het Maandag in die hoogste hof van appèl in Bloemfontein aangevoer dat parool ook ŉ vorm van straf vir sy kliënt, oudpres. Jacob Zuma, sal wees. Mpofu het Zuma se saak voor die hof gestel nadat die voormalige president ŉ appèlaansoek oor sy vrylating op mediese parool ingedien het. Zuma is glo “terminaal siek” en Mpofu meen dat dit gronde is dat ŉ hooggeregshofbesluit – dat hy moet terugkeer tronk toe om sy straf vir minagting van die hof uit te dien – ter syde gestel moet word. “Hoekom sal ŉ hof beter weet as mediese kenners? Mediese kenners sê hierdie man is terminaal siek,” het Mpofu gesê. Hy het daarop aangedring dat Zuma “soos almal anders geregtig is op die beskerming wat deur ons Grondwet gebied word.” Maribolla Mphahlele, die prokureur wat die gevangenisdiens verteenwoordig, het gesê ŉ dokter het reeds bevestig dat Zuma “aan ŉ terminale siekte of ŉ toestand wat chronies en progressief is” ly. Die dokter het parool aanbeveel weens Zuma se “onvermoë… om die aktiwiteite van die daaglikse lewe of selfversorging uit te voer” aangesien sy toestand “geleidelik versleg het sedert 2018,” het Mphahlele gesê sonder om verdere besonderhede te verskaf. Die 80-jarige Zuma is in September verlede jaar op mediese parool vrygelaat nadat hy net twee maande van sy 15 maande lange tronkstraf uitgedien het. Hy is aanvanklik gevonnis nadat hy versuim het om voor die Zondo-kommissie wat staatskaping ondersoek het te getuig. In Desember het die hooggeregshof sy vrylating omgekeer en die besluit as “onwettig” bestempel. Zuma was beveel om die res van sy vonnis in aanhouding uit te dien. Zuma, wat in Junie verlede jaar gevonnis is, se tronkstraf sou nou reeds amper uitgedien gewees het, mits hy vir die volle 15 maande agter tralies gesit het. Die hof het Maandag die uitspraak in die saak voorbehou.